|  |
| --- |
|  |
| **REPUBLIKA HRVATSKA** |
| grb7PRIMORSKO-GORANSKA ŽUPANIJA |
| Upravni odjel za kulturu, sport i tehničku kulturu |

Na temelju članka 7. stavaka 1. i 6. Zakona o kulturnim vijećima i financiranju javnih potreba u kulturi („Narodne novine“ broj 83/22) i članka 2. Programa javnih potreba u kulturi Primorsko-goranske županije za 2026. godinu („Službene novine“ broj 28/25) Upravni odjel za kulturu, sport i tehničku kulturu Primorsko-goranske županije, dana 29. rujna 2025., raspisuje

**JAVNI POZIV ZA ODABIR PROGRAMA ZA FINANCIRANJE JAVNIH POTREBA U KULTURI PRIMORSKO-GORANSKE ŽUPANIJE U 2026. GODINI**

1. Primorsko-goranska županija (u daljnjem tekstu: Županija), Upravni odjel za kulturu, sport i tehničku kulturu (u daljnjem tekstu: Nadležni odjel), poziva ustanove u kulturi, umjetničke organizacije, udruge i druge neprofitne organizacije, umjetnike, druge fizičke i pravne osobe te jedinice lokalne samouprave s područja Primorsko-goranske županije (u daljnjem tekstu: Prijavitelj), da se prijave na ovaj poziv za financiranje projekata/programa u okviru Programa javnih potreba u kulturi Primorsko-goranske županije za 2026. godinu (u daljnjem tekstu: Javni poziv).
2. Putem javnih potreba u kulturi podupiru se sljedeće djelatnosti i područja:
3. Književnost, nakladništvo i knjižnična djelatnost
4. Dramska i plesna umjetnost
5. Glazbena i glazbeno-scenska umjetnost
6. Vizualne umjetnosti i interdisciplinarne i nove umjetničke i kulturne prakse
7. Kulturno-umjetnički amaterizam
8. Međunarodna kulturna suradnja
9. Muzejska i arhivska djelatnost
10. Očuvanje i zaštita nematerijalne kulturne baštine.
11. Pri stručnom vrednovanju podnesenih prijava za financiranje javnih potreba u kulturi

primjenjuju se sljedeći kriteriji:

a) Opći kriteriji

b) Dodatni kriterij

Opći i dodatni kriteriji navedeni su u Uputama za prijavitelje, a utvrđeni su obrascem za vrednovanje i ocjenjivanje prijava, koje čine sastavni dio dokumentacije uz ovaj Javni poziv.

1. Najmanji iznos financijskih sredstava koji se može prijaviti i ugovoriti po pojedinom projektu/programu je 1.000,00 eura, a najveći iznos po pojedinom projektu/programu je 25.000,00 eura.

Ukoliko zatraženi iznos sredstava prijavom na Javni poziv nije unutar gore navedenih financijskih pragova ista će se odbaciti. U Proračunu Primorsko-goranske županije za 2025. s projekcijama za 2026. i 2027., za financiranje programa/projekata u okviru ovog Javnog poziva, u 2026. planiran je iznos od 410.000,00 eura. Konačan iznos utvrdit će se po usvajanju Proračuna Primorsko-goranske županije za 2026. s projekcijama za 2027. i 2028. pri čemu Primorsko-goranska županija zadržava mogućnost korekcije planiranog iznosa. Za financiranje programa/projekata u okviru ovog Javnog poziva planira se ugovoriti dodjela financijskih sredstava za okvirno 165 programa/projekata.

Kroz Program javnih potreba u kulturi Primorsko-goranske županije za 2026. podupiru se programi/projekti u području kulture od interesa za Županiju, a koji obuhvaćaju aktivnosti koje će poticati razvoj kulture i održivo korištenje kulturne baštine kao temelja regionalnog i lokalnog identiteta.

Predviđeni iznosi financiranja po prioritetnim područjima su sljedeći:

|  |  |
| --- | --- |
| **Programska područja** | **Iznos u eurima** |
| Književnost, nakladništvo i knjižnična djelatnost | 68.400,00 |
| Dramska i plesna umjetnost | 53.800,00 |
| Glazbena i glazbeno-scenska umjetnost | 76.400,00 |
| Vizualne umjetnosti i interdisciplinarne i nove umjetničke i kulturne prakse | 79.800,00 |
| Kulturno-umjetnički amaterizam | 68.500,00 |
| Međunarodna kulturna suradnja | 9.000,00 |
| Muzejska i arhivska djelatnost | 20.300,00 |
| Očuvanje i zaštita nematerijalne kulturne baštine | 33.800,00 |
| **Ukupno** | **410.000,00** |

Svi navedeni iznosi su okvirni te ni na koji način ne obvezuju davatelja financijskih sredstava da ih se pridržava. Analizom provedenih Javnih poziva u 2024. i 2025. utvrđeno je prosječno sufinanciranje programskih područja u odnosu na ukupno dodijeljena sredstva kako slijedi: Književnost, nakladništvo i knjižnična djelatnost u iznosu od oko 17%, Dramska i plesna umjetnost u iznosu od oko 13%, Glazbena i glazbeno-scenska umjetnost te Vizualne umjetnosti i interdisciplinarne i nove umjetničke i kulturne prakse u iznosu od oko 19%, Kulturno-umjetnički amaterizam u iznosu od oko 17%, Međunarodna kulturna suradnja u iznosu od oko 2%, Muzejska i arhivska djelatnost u iznosu od oko 5% te Očuvanje i zaštita nematerijalne kulturne baštine u iznosu od oko 8%.

Točni iznosi bit će utvrđeni prihvaćanjem Proračuna Primorsko-goranske županije za 2026. s projekcijama za 2027. i 2028. te po provedenoj formalnoj provjeri prijava pristiglih na Javni poziv za 2026. godinu kao i temeljem vrednovanja i ocjenjivanja prijava od strane Kulturnog vijeća Primorsko-goranske županije.

U slučaju da tijekom 2026. putem Izmjena i dopuna Proračuna Primorsko-goranske županije dođe do povećanja financijskih sredstava za ovu namjenu, dodijeljena sredstva proporcionalno će se rasporediti po svim korisnicima javnih potreba utvrđenih Odlukom o dodjeli financijskih sredstava.

1. Rok za podnošenje prijava projekata/programa po ovom Javnom pozivu je 30 dana od dana objave Javnog poziva na mrežnoj stranici Primorsko-goranske županije, a završava 29. listopada 2025.

Prijavitelji mogu po ovom Javnom pozivu prijaviti najviše dva (2) programa/projekta na razdoblje provedbe od 12 mjeseci (od 1. siječnja do 31. prosinca 2026.). Ako prijavitelj prijavi više od 2 programa/projekta, Povjerenstvo za otvaranje prijava i pregled propisanih uvjeta Javnog poziva, smatrat će da sve pristigle prijave tog prijavitelja ne udovoljavaju formalnim uvjetima te će biti odbačene kao neprihvatljive.

Neprihvatljivim prijavama smatrat će se i prijave kod kojih nije naznačeno programsko područje za koje se podnose kao i prijave kod kojih je naznačeno više programskih područja.

1. Prijavu na Javni poziv mogu podnijeti prijavitelji koji udovoljavaju formalnim uvjetima Javnog poziva navedenim u točki IV. Uputa za prijavitelje na Javni poziv za odabir programa za financiranje javnih potreba u području kulture u 2026. (obrazac PGZ-K/2).
2. Prijave se dostavljaju isključivo na propisanim obrascima, koji su zajedno s Uputama za prijavitelje i ostalom potrebnom dokumentacijom, dostupni na mrežnoj stranici Primorsko-goranske županije: [www.pgz.hr](http://www.pgz.hr)
3. Popunjena i ovjerena prijava zajedno s potrebnom dokumentacijom, u papirnatom obliku, dostavlja se preporučeno poštom ili osobno (predaja u Pisarnici, Riva 10), u zatvorenoj omotnici, na sljedeću adresu:

**PRIMORSKO-GORANSKA ŽUPANIJA**

**UO ZA KULTURU, SPORT I TEHNIČKU KULTURU**

 **(Javni poziv za odabir programa za financiranje javnih potreba u kulturi Primorsko-goranske županije u 2026. godini)**

**Riva 10, 51000 Rijeka**

Svi propisani obrasci trebaju biti potpisani i ovjereni pečatom udruge odnosno pravne osobe i to od strane ovlaštene osobe podnositelja prijave i dostavljeni u izvorniku, u obliku propisanom uvjetima Javnog poziva. U slučaju da je predlagatelj fizička osoba dovoljan je vlastoručni potpis.

Prijavu je moguće dostaviti i putem elektroničke pošte na adresu: jp.kultura@pgz.hr

**Napomena:** ako se prijava dostavlja putem elektroničke pošte potrebno je skenirati sve ispunjene, potpisane i ovjerene obrasce, potrebne potvrde, odnosno obveznu popratnu dokumentaciju. Cjelokupna dokumentacija treba biti sadržana u isključivo jednoj PDF datoteci. Veličina priložene datoteke ne smije prelaziti 20 MB.

 Kada se prijavna dokumentacija podnosi elektroničkim putem, davatelju financijskih sredstava obvezno se dostavlja i jedan potpisani i ovjereni primjerak prijave u papirnatom obliku i to u propisanom roku. Prijave koje budu dostavljene elektroničkim putem, a ne budu dostavljene i u papirnatom obliku smatrat će se da ne udovoljavaju formalnim uvjetima Javnog poziva te neće biti upućene Kulturnom vijeću na vrednovanje i ocjenjivanje.

1. Prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, postupak objave rezultata, postupak podnošenja prigovora, postupanje s prijavama nakon provedbe Javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstva detaljno su propisani u Uputama za prijavitelje.
2. Prijavitelj kojem se dodijele sredstva potpisuje ugovor o sufinanciranju programa/projekta.

Obveza je Prijavitelja da strogo namjenski i racionalno troši dodijeljena sredstva. Prijavitelj se obvezuje nakon završetka programa/projekta pravovremeno dostaviti detaljno izvješće o utrošenim sredstvima.

1. Prijavitelj će poduzeti sve potrebne mjere u svrhu izbjegavanja sukoba interesa pri korištenju odobrenih sredstava i bez odgode će obavijestiti davatelja financijskih sredstava o svim situacijama koje predstavljaju ili koje bi mogle dovesti do takvog sukoba.

Također, osobe koje od strane davatelja financijskih sredstava odlučuju o dodjeli financijskih sredstava odnosno koje sudjeluju u radu povjerenstva za otvaranje prijava pristiglih na Javni poziv i koje ocjenjuju programe ili projekte koji su ispunili sve propisane uvjete poziva moraju biti upoznate s popisom udruga koje su se prijavile na Javni poziv. Nakon toga te osobe potpisuju izjavu o nepristranosti i povjerljivosti kojom potvrđuju da se niti one niti članovi njihove obitelji ne nalaze u sukobu interesa.

Sukob interesa postoji kada je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim djelovanjem pogoduje sebi ili sebi bliskim osobama, zaposleniku, članu udruge, članu upravnog tijela ili čelniku te udruge ili bilo koje druge udruge povezane na bilo koji način s tom udrugom, društvenim skupinama i organizacijama, a nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa s drugom osobom.

1. Pitanja vezana uz provedbu Javnog poziva potencijalni Prijavitelji mogu postaviti pisanim putem, na adresu elektroničke pošte: jp.kultura@pgz.hr i to do isteka petnaestog dana računajući od dana objave Javnog poziva.

Na postavljena pitanja odgovorit će se najkasnije sedam (7) dana prije isteka roka za podnošenje prijava na Javni poziv, a odgovori će se javno objaviti na mrežnoj stranici Županije na kojoj je i objavljen Javni poziv, ne navodeći identifikacijske podatke o potencijalnim prijaviteljima.

Na maliciozna pitanja neće se odgovarati.

U svrhu osiguravanja ravnopravnosti svih potencijalnih prijavitelja Nadležni odjel ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi. Također, za vrijeme provedbe Javnog poziva Nadležni odjel neće odgovarati na upite o potpunosti natječajne dokumentacije.

Rezultati Javnog poziva bit će objavljeni na mrežnoj stranici Županije po donošenju Odluke o dodjeli financijskih sredstava od strane Župana, a najkasnije u roku od pet (5) dana od donošenja iste.

Sve dodatne informacije mogu se dobiti telefonom na broj 051/351-857 ili 051/351-881, odnosno na adresu e-pošte: jp.kultura@pgz.hr